Adolphe Jauregi

Adolphe Jauregi (Izura-Azme,  -Donibane Garazi, ) baxenafar errugbilaria izan zen, hegaleko postuan aritzen zena.  Bi aldiz irabazi zuen Frantziako errugbi txapelketa Stade Toulousainekin, 1922an eta 1923an. 1920-1929 bitartean, 31 partida jokatu zituen Frantziako errugbi selekzioarekin eta, besteak beste, 1924ko Olinpiar Jokoetan zilarrezko domina irabazi zuen taldeko kidea izan zen.

Haren anaia Pierre ere errugbilaria izan zen.

 Bizitza 
Adolphe Jauregi Izuran jaio zen 1898ko otsailaren 18an. Tarbeko lizeoan ikasi zuen, eta artillerian ibili zen Lehen Mundu Gerraren amaieran. 1918 baino lehen, Stade Bagnèraisen jokatu zuen, Stadoceste Tarbaisen 1918-19 denboraldian, eta Racing Club de Francen 1919-20koan. 

1920-1923 bitartean, Stade Toulousainen aritu zen; 1922an eta 1923an Frantziako errugbi txapelketa irabazi zuen talde horrekin, eta azpitxapeldun izan zen 1921ean. 1923an, Stade Françaisek kontratatu zuen, eta bertan aritu zen 1933 arte. 1927an Frantziako txapelketaren finala jokatu zuen Stade Toulousainen aurka, baina okzitaniarrak nagusitu ziren 19 eta 9. 

1920ko urtarrilaren 1ean egin zuen debuta Frantziako errugbi selekzioarekin, Parc des Princesen, Eskoziaren kontra. Harrezkero, ibilbide oparoa izan zuen Frantziako talde nazionalean: 31 partida jokatu zituen, eta 14 entsegu lortu. 9 urtez hartu zuen parte Bost Nazioen Txapelketan (1920, 1922, 1923, 1924, 1925, 1926, 1927, 1928 eta 1929an), eta kapitaina izan zen azken hiruretan. Zilarrezko domina erdietsi zuen 1924ko Olinpiar Jokoetan.

Errugbia utzi ondoren, Finantza ministerioko funtzionarioa izan zen, eta kirolari buruzko zenbait liburu idatzi zituen, besteak beste Pelote basque, non euskal pilotaren jakingarri historikoak eta teknikoak azaltzen dituen. 1949-1968 bitartean, Frantziako Errugbi Federazioko presidenteordea eta selekzio nazionalaren batzordeko presidentea izan zen. Talde nazionalaren entrenatzailea ere izan zen, René Crabosekin batera.

 Taldeak 
 1918 baino lehen: Stade Bagnèrais
 1918-1919: Stadoceste Tarbais
 1919-1920: Racing Club de France
 1920-1923: Stade Toulousain
 1923-1933: Stade Français

 Palmaresa 
 Stadoceste Tarbais 
 Coupe de l'Espérance: 1919
 Racing Club de France 
 Frantziako errugbi txapelketako bigarrena: 1920
 Stade Toulousain 
 Frantziako errugbi txapelketa
 irabazlea: 1922, 1923
 bigarrena: 1921
 Stade Français 
 Frantziako errugbi txapelketako bigarrena: 1927
 Frantziako selekzioa 
 Bost Nazioen Txapelketa: parte hartzea 1920, 1922, 1923, 1924, 1925, 1926, 1927, 1928 eta 1929an
 Olinpiar Jokoak: zilarrezko domina 1924an 

 Idazlanak 
 Souvenirs de rugby, le rugby des années 20 au Pays basque, Éditions Atlantica, 2012
 Souvenirs, Éditions Kra, 1927
 Qui veut jouer avec moi ?, Éditions Correa, 1939
 Pelote basque, Les éditions J. Susse, 1944

 Erreferentziak 

 Kanpo estekak 

Kategoria:Izuratarrak eta azmetarrak
Kategoria:Nafarroa Behereko errugbilariak
Kategoria:1924ko Udako Olinpiar Jokoetako dominadunak
Kategoria:Frantziako zilarrezko dominadun olinpikoak